Document ID: /roh_data/filtered/Bilingualer_Corpus4.jsonl.gz/1293

La regenza s'exprima cun resalvas per l'introducziun d'in referendum da finanzas sin plaun federal

La regenza grischuna sutstegna da princip l'introducziun d'in referendum da finanzas sin plaun federal. Ella pretenda dentant ch'ils pajaments da transfer che la confederaziun fa als chantuns per ademplir las incumbensas communablas fixadas en la lescha, vegnian exclusas dal referendum.

Cun ina iniziativa parlamentara duai vegnir introducì in referendum da finanzas sin plaun federal. Da nov duain credits d'impegn che prevesan novas expensas unicas da passa 200 milliuns francs u novas expensas periodicas da passa 20 milliuns francs vegnir suttamess al referendum facultativ.

Tut ils chantuns sco er la maioritad da las vischnancas enconuschan il referendum da finanzas en ina furma u l'autra. Quest instrument democratic direct è, dal puntg da vista da la regenza, sa cumprovà. Perquai approvescha ella in tal referendum er sin plaun federal. En connex cun l'adempliment d'incumbensas communablas èn ils chantuns però dependents d'ina confinanziaziun garantida da la confederaziun. I na dastgan betg vegnir refusads credits ch'èn necessaris per exequir cunvegnas da programs tranter la confederaziun e tranter ils chantuns. Perquai pretenda la regenza che quest sectur vegnia exclus dal referendum da finanzas. Ultra da quai parevan a la regenza las limitas dal referendum ch'eran vegnidas proponidas, relativamain minimas, cumpareglià cun las expensas totalas annualas da la confederaziun ch'importan bundant 55 milliardas francs. Cun questas limitas stuessan vegnir suttamess mintga onn blers conclus d'expensas al referendum facultativ. Tenor l'avis da la regenza ston questas limitas vegnir auzadas. Il referendum da finanzas duai dar al pievel la pussaivladad da cogestiun en cas da decisiuns finanzialas fitg impurtantas.

Novs criteris per calcular il basegn finanzial en cas da l'arriv successiv da la famiglia

Ensemen cun ils chantuns da la Svizra orientala fixescha il Grischun novs criteris unitars per calcular ils meds finanzials suffizients en cas da l'arriv successiv da la famiglia tar persunas da l'exteriur. La regenza grischuna ha approvà las disposiziuns executivas correspundentas tar l'ordinaziun executiva tar la legislaziun federala davart ils esters ed ils fatgs d'asil. Quellas entran en vigur il 1. da zercladur 2007.

Burgaisas e burgais esters che disponan d'ina permissiun da dimora valaivla en Svizra pon - sut tschertas premissas - laschar suandar er lur confamigliars en Svizra. L'arriv successiv da la famiglia premetta tranter auter che las persunas da l'exteriur hajan meds finanzials avunda. Sco basa per calcular servivan fin ussa en tut ils chantuns da la Svizra orientala ed en plirs auters chantuns las directivas da la conferenza svizra per l'agid social (COSAS).

Sa basond sin ina midada dal sistem en connex cun las directivas da la COSAS, ston vegnir adattads er ils criteris per calcular il basegn finanzial en cas da l'arriv successiv da la famiglia. Sin fundament da las novas directivas da la COSAS sco er sin basa d'experientschas praticas ha l'associaziun da las scheffas e dals schefs da la polizia da persunas estras da la Svizra orientala e dal principadi da Liechtenstein relaschà perquai in sistem independent per calcular il basegn finanzial en cas da l'arriv successiv da la famiglia. La conferenza da las directuras e dals directurs chantunals da giustia e polizia da la Svizra orientala ha approvà questa unificaziun da la pratica ils 7 d'avrigl 2006. La finamira da las novas disposiziuns executivas è ina basa da calculaziun clera e chapaivla. A las autoritads stat uschia a disposiziun in instrument impurtant ch'è transparent er per las petentas e per ils petents.

Da vischnancas e da regiuns

- Andiast: Als custs imputabels da 4'800'000 francs per sanar las vias champestras principalas dad Andiast vegn concedida ina contribuziun chantunala dad 1'440'000 francs.

- "Gigathlon SwissPower": A l'organisatura dal "Gigathlon SwissPower" vegn dada la permissiun d'utilisar ils 9, ils10 ed ils 11 da fanadur 2007 la ruta previsa en il chantun Grischun, e quai tenor il plan dal traject.

Contribuziuns chantunalas a differentas instituziuns

- Promoziun da la cultura: La regenza ha concedì contribuziuns da totalmain 233'000 francs per promover 18 occurrenzas ed ovras culturalas.

- Claustra Son Jon a Müstair: Als custs cun dretg da subvenziun per lavurs da conservaziun e da restauraziun durant l'onn 2007 vegn pajada ina contribuziun da maximalmain 142'400 francs a la claustra da Son Jon a Müstair.

- Baselgia S. Martin a Ziràn-Reschen: Als custs cun dretg da subvenziun per il plan da tgira 2007/2008 da la baselgia evangelica da S. Martin a Ziràn-Reschen vegn pajada ina contribuziun maximala da 106'200 francs.

- Chasa Fürst a Grono: Als custs cun dretg da subvenziun per la restauraziun da la chasa Fürst a Grono vegn pajada ina contribuziun da maximalmain 62'500 francs.

- Club da ballape da Domat: Per construir ina plazza da pastget artifizial sin il stabiliment da sport Vial a Domat survegn il club da ballape da Domat ina contribuziun da maximalmain 100'000 francs or dal fond da sport.

- Uniun per la promoziun da la plazza da golf Sagogn-Schluein: Per construir stabiliments d'exercizi sin la plazza da golf Sagogn-Schluein survegn l'uniun per la promoziun da la plazza da golf Sagogn-Schluein ina contribuziun da maximalmain 100'000 francs or dal fond da sport.

Projects da vias

La regenza ha approvà totalmain 476'000 francs per construir e per sanar il suandant traject da via:

- via naziunala A13: lavurs d'impressari per il tunnel dal guaud da Cassana

Gremi: regenza

Funtauna: rg chanzlia chantunala dal Grischun

Data: 31.05.2007